Tom Behnke (KF), 2007-05-10:
Der er jo tale om en genfremsættelse af en genfremsættelse af et gammelt forslag fra Enhedslisten, og vi forstår stadig væk ikke helt, hvorfor Enhedslisten bliver ved med at genfremsætte det her forslag.
Det må jo, som jeg sagde sidst, være en eller anden, jeg er lige ved at kalde det masochistisk indstilling til tingene, at man fremlægger et forslag, som alene har det formål at give regeringspartierne og ministeren mulighed for at stå her og prale af alt det gode, vi har gjort.
Jeg ved ikke, om det er det, der er målet for Enhedslisten, men det er i hvert fald det, der er resultatet.
Det var det, sidst vi diskuterede det her forslag, og det vil det være igen i dag.
Enhedslisten foreslår, at man skal bruge 35 mio. kr., og regeringen har brugt 500 mio. kr. til et løft på det her område.
Det vil sige, at vi allerede på det økonomiske område jo har løftet væsentligt mere, end Enhedslisten vil være med til her.
Det andet, der gør sig gældende, er, at når det drejer sig om de her ting, har regeringen jo ikke bare talt om tingene, vi har rent faktisk gennemført forslag efter forslag efter forslag.
Den her regering har jo – og det vil jeg godt erkende er en svaghed ved den her regering – gennemført forslag efter forslag i et sådant tempo og i et sådant omfang, at vi dårligt har tid til at gå ud at fortælle, at vi gør det.
Og det er selvfølgelig en svaghed.
Den må vi se om vi ikke kan få rettet op på. Når vi taler om et værdigt liv for alle ældre, er der jo ikke nogen tvivl om, at vi er enige.
Der er det jo ret interessant at kunne konstatere – det har vi haft en debat om tidligere i dag, hvor jeg også nævnte det – at når vi så taler om de her forskellige former for frit valg, kan vi jo slå efter i Folketingets forhandlinger og se, at hver eneste gang der er et forslag om frit valg, stemmer Enhedslisten imod.
Det, som vi fra regeringspartierne og regeringens side har gjort, er, som jeg sagde, at vi har givet et permanent løft til ældreplejen på 500 mio. kr. årligt, vi har indført frit valg af hjemmehjælp, øget indflydelse på hjemmehjælp, retskrav på hjemmehjælp, frit valg af plejebolig, ret til at tage ægtefællen med i plejebolig, flere ældreboliger – der er faktisk bygget over 14.000 nye – supplerende pensionsydelse, udvidelse af reglerne om helbredstillæg, forhøjelse af tilskud til høreapparater, influenzavaccination, forbedret ledsagerordning, styrket indsats over for demente, fokus og udvikling på hospiceområdet, efterlevelsespension, plejehjemsgaranti, friplejehjem, og jeg kunne såmænd blive ved længe, men det skal jeg undlade at gøre.
Det beviser bare, at den her regering ikke nøjes med at tale om tingene, vi nøjes ikke med at sidde i studiekredse og filosofere over, hvad man kunne tænke sig at gøre, vi gennemfører og realiserer et værdigt liv for ældre, ikke mindst de to seneste store, jeg vil godt tillade mig at kalde det konservative mærkesager, nemlig gennemførelsen af hele velfærdsreformen og ikke mindst den kvalitetsreform, som vi er i gang med i øjeblikket, der for alvor vil komme til at løfte det her område.
Jeg takker Enhedslisten for muligheden for endnu en gang her at kunne få lov at læse op af vores pralekatalog.
Tak for det.